钦定古今图书集成/明伦汇编/官常典/第484卷 > 阳雄
## 钦定古今图书集成/明伦汇编/官常典/第484卷 > 阳雄

按《周书》本传，“雄字元略，上洛邑阳人也。世为豪族。祖
斌，上庸太守。父猛，魏正光中，万俟丑奴作乱关右，朝
廷以猛商洛首望，乃擢为襄威将军、大谷镇将，带胡
城令，以御丑奴。及元颢入洛，魏孝庄帝度河，范阳王
诲脱身投猛，猛保藏之。及孝庄反正，由是知名。俄而
广陵王恭伪喑疾，复来归猛，猛亦深相保护。魏孝武”
即位，甚嘉之，授征卤将军，行河北郡守。寻转安西将
军、华山郡守。频典三郡，颇有声绩。及孝武西迁，猛率
所领，移镇潼关。封郃阳县伯，邑七百户。俄而潼关不
守，猛于善渚谷立栅，收集义徒。授征东将军、扬州刺
史、大都督、武卫将军，仍镇善渚。大统三年，为窦泰所
袭，猛脱身得免。太祖以众寡不敌，弗“之责也。”仍配兵
千人，守牛尾堡。寻而太祖擒窦泰猛，亦别获东魏弘
农郡守淳于业。后以疾卒，赠华、洛、扬三州刺史。雄起
家奉朝请，累迁至都督、直后、明威将军、积射将军。从
于谨攻盘豆栅，复从李远经沙苑阵，并力战有功，封
安平县侯，邑八百户，加冠军将军、中散大夫，赏赐甚
厚。后入洛阳，战河桥，解玉壁围，迎高仲密援侯景，并
预有战功。前后增邑四百五十户，世袭邑阳郡守。从
大将军宇文虬攻克上津，迁通直散骑常侍、大都督，
进仪同三司。陈将侯方儿、潘纯陁寇江陵，雄从豆卢
宁击走之。除洵州刺史。俗杂宾渝，民多轻猾，雄威惠
相济，夷夏安之。蛮帅文子荣窃据荆州之汶阳郡，又
侵陷南郡之当阳、临沮等数县。诏遣开府贺若敦、潘
招等讨平之。即以其地置平州，以雄为刺史，进爵玉
城县公，增邑通前一千六百户，加骠骑大将军、开府
仪同三司。时寇乱之后，户多逃散，雄在所慰抚，民并
安辑。征为载师中大夫，迁西宁州总管，以疾不拜，除
通洛防主。雄处疆场，务在“保境息民，接待”敌人，必推
诚仗信。齐洛州刺史独孤永业深相钦尚，移书称美
之。入为京兆尹，寻拜民部中大夫，进位大将军。俄转
中外府长史，迁江陵总管、四州五防诸军事，改封鲁
阳县公。宣政元年，卒于镇。大象初，追封鲁阳郡公，邑
三千五百户。赠陈曹莒汴四州刺史，谥曰怀。雄善附
会，能自谋身，故得任兼出纳，保全爵禄。子长宽嗣。